حضرت مغیرہ بن شعبہ کی تدبیر و سیاست کے بعض واقعات نہایت دلچسپ ہیں،عموماً اس قسم کے حکام کو رعایا پسند نہیں کرتی ، مغیرہؓ بن شعبہ بھی ان ہی میں تھے،حضرت عمرؓ نے اپنے عہدِ خلافت میں ان کو بحرین کا گور نر بنایا تھا ، یہاں کی رعایا نے ان کی شکایت کی ، حضرت عمر بن خطاب رضی اللہ تعالیٰ عنہ نے ان کو معزول کر دیا ، معزولی کے بعد چلتے چلتے رعایا نے ایک بڑی چوٹ یہ لگائی کہ ان کی آئندہ واپسی کے خطرہ کو روکنے کے لیے یہاں کے زمینداروں نے ایک لاکھ کی رقم جمع کرکے دربار خلافت میں پیش کی اور کہا کہ مغیرہؓ بن شعبہ نے سرکاری محاصل سے خیانت کر کے ہمارے پاس جمع کرائی تھی،حضرت عمرؓ نے نہایت سختی سے باز پرس کی،معاملہ بہت نازک تھا ، رقم موجود تھی ، سینکڑوں شاہد تھے ، کسی مزید ثبوت کی ضرورت نہ تھی؛لیکن انھوں نے دماغی توازن قائم رکھا اور نہایت اطمینان کے ساتھ کہا میں نے دولاکھ جمع کیے تھے ، ایک لاکھ اس نے دبالیا ، یہ سن کر زمین دار بہت گھبرایا اورحلف لے کر اپنی صفائی پیش کی،ورنہ ان کو دولاکھ بیت المال میں داخل کرنا پڑتے تھے،مگر یہ واقعہ مغیرہؓ کو بدنام کرنے کے لیے بنایا گیا تھا اس لیے تحقیقات سے غلط ثابت ہوا ، حضرت عمر فاروق رضی اللہ تعالیٰ عنہ نے ان سے پوچھا ، تم نے دولاکھ کا کیوں اقرار کیا ، بولے انھوں نے تہمت لگائی تھی اور اس کے سوا بدلہ لینے کی کوئی صورت نہ تھی ۔
Entity: شعبہ — Type: /person